奉和御製迎聖像中路獲金龍送還茅山
作者：夏竦
朝代：宋

paragraphs: 巍巍真像範金成，瑞節棠舟遠導迎。
精衷勵翼符神貺，藻衛葳蕤率禮經。
蘭隄曉景漣猗靜，神龍報降祥雲映。
雙上瓊干采質明，旁臨旌栧靈輝盛。
台臣祗肅薦華薌，承賀凝貞拜露章。
羲氏官名高可擬，漢家年紀遠難方。
鳯蓋分陰騰九色，蜿蜒共戯雲裳側。
御天飛躍世空聞，瑞德縈盤今始識。
騤騤矯首仰中宸，丹扆深嘉美應臻。
紓禮既能疇聖日，爲霖當使福蒸人。
華陽翠壑貞靈地，星使送還彰睿志。
更播雲章入管絃，昭昭億載傳金匱。